**ZBOR DE COCORI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZBOR DE COCORI

Vă-ntoarceţi albi cocori şi nu vi-e teamă

Că primăvara vine în zadar.

De dorul meu voi nu aveţi habar.

Treceţi spre nord şi nu mă luaţi în seamă.

Vă urmăresc cu ochii şi cu gândul

Cum treceţi către cuiburile voastre.

Sunteţi urmaşii păsării măiestre

Şi mângâiaţi cu aripe albe, vântul.

Aş vrea să zbor cu voi cât mai departe.

Să mă ascundă razele de soare.

Nu cred în nici o viaţă viitoare.

Nu cred în nici un fel de sfântă carte.

Cred doar în ochii care m-au minţit

Lăsându-mă să sper şi să visez.

În faţa lor să suflu nu cutez.

Eu îi iubesc, doar ei nu m-au iubit.

Ei n-au crezut şi nici nu vor să creadă

Că tot ce-am spus n-au fost numai cuvinte.

Nu vreau şi nici nu pot să-i smulg din minte.

Cortina după primul act să cadă.

Să-nceapă-n viaţa mea, deci, actul doi

În care nimeni să nu mă găsească.

Cât mintea mea mai poate să iubească,

Cocorii mei, hai, luaţi-mă cu voi!